Document ID: 32007D0146

KOMISIJAS LĒMUMS
(2007. gada 28. februāris),
ar ko groza Lēmumu 2005/393/EK attiecībā uz nosacījumiem atbrīvošanai no izvešanas aizlieguma Kopienas iekšējai tirdzniecībai un attiecībā uz aizliegtās zonas norobežošanu Bulgārijā, Francijā, Vācijā un Itālijā
(izziņots ar dokumenta numuru K(2007) 597)
(Dokuments attiecas uz EEZ)
(2007/146/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2000. gada 20. novembra Direktīvu 2000/75/EK, ar ko paredz īpašus noteikumus infekciozā katarālā drudža kontrolei un apkarošanai (1), un jo īpaši tās 8. panta 3. punktu un 11. un 12. pantu,
tā kā:
(1)
Direktīvā 2000/75/EK ir noteikti kontroles noteikumi un pasākumi infekciozā katarālā drudža apkarošanai Kopienā, ieskaitot aizsardzības un uzraudzības zonu izveidi un aizliegumu izvest dzīvniekus no šīm zonām.
(2)
Ar Komisijas 2005. gada 23. maija Lēmumu 2005/393/EK par aizsardzības un uzraudzības zonām saistībā ar infekciozo katarālo drudzi un par nosacījumiem, ko piemēro pārvadājumiem no šīm zonām vai caur šīm zonām (2), ir paredzēts norobežot vispārējās ģeogrāfiskās teritorijas, kurās dalībvalstīm jāizveido aizsardzības un uzraudzības zonas (“aizliegtās zonas”) saistībā ar infekciozo katarālo drudzi.
(3)
Kopienas iekšējai tirdzniecībai ar olšūnām un embrijiem atbilstoši noteikumiem, kas minēti Lēmuma 2005/393/EK II.C.1. pielikumā atbilstīgi Starptautiskās embriju transplantēšanas biedrības (IETS) veiktajai riska novērtēšanai un atbilstīgi Starptautiskā epizootiju biroja (OIE) ieteikumiem attiecībā uz šo slimību no saņēmējas dalībvalsts nav vajadzīgs iepriekšējs pārvietošanas apstiprinājums, jo nav vajadzīgs infekciozā katarālā drudža tests pēc saņemšanas.
(4)
Kopienas iekšējai tirdzniecībai ar olšūnām un embrijiem atbilstoši nosacījumiem, kas izklāstīti Lēmuma 2005/393/EK II pielikuma C punkta 2. apakšpunktā, nav vajadzīgs galamērķa dalībvalsts iepriekšējs pārvadājuma apstiprinājums, jo testos pēc spermas ievākšanas var neapšaubāmi noteikt, vai donordzīvnieks nav slims.
(5)
Francija 2006. gada 20. decembrī pieprasīja Komisijai pielāgot ierobežojumu zonas robežas Francijā, jo skartajā zonā beigusies slimības pārnēsātāja aktivitāte.
(6)
Ar Lēmumu 2006/762/EK (3) Komisija pieņēma vairākus aizsargpasākumus pret infekciozo katarālo drudzi Bulgārijā, lai izvairītos no slimības izplatīšanās no skartās zonas Burgas administratīvajā rajonā saistībā ar aizdomīgu dzīvnieku importu Kopienā.
(7)
Tā kā no 2007. gada 1. janvāra Bulgārija ir dalībvalsts, skartā zona tagad jāiekļauj Lēmuma 2005/393/EK I pielikumā.
(8)
Vācija 2007. gada 9. janvārī paziņoja Komisijai par jauniem infekciozā katarālā drudža uzliesmojumiem Hesenē un Lejassaksijā. Ņemot vērā šos jaunos konstatējumus, ir lietderīgi grozīt noteikto aizliegtās zonas robežu Vācijā.
(9)
Itālija 2007. gada 10. janvārī Pārtikas aprites un dzīvnieku veselības pastāvīgajai komitejai iesniedz ziņojumu, kurā secināts, ka uzraudzības sistēma, kas darbojas Itālijā, ir pierādījusi, ka Markes reģionā kopš 2005. gada aprīļa nav notikusi seropārveidošana.
(10)
Līdz ar to šis reģions jāuzskata par infekciozā katarālā drudža neskartu, un, pamatojoties uz Itālijas iesniegto pamatoto pieprasījumu, tas jāsvītro no Lēmuma 2005/393/EK I pielikumā B zonā ieskaitītajiem Itālijas reģioniem.
(11)
Tādēļ Lēmums 2005/393/EK ir attiecīgi jāgroza.
(12)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Lēmumu 2005/393/EK groza šādi.
1)
Lēmuma 5. panta 1. punkta b) apakšpunktu aizstāj ar šādu:
“b)
galamērķa dalībvalsts pirms pārvadājuma dod piekrišanu, izņemot attiecībā uz saldētu spermu, olšūnām un embrijiem.”
2)
Lēmuma I pielikumu groza saskaņā ar šā lēmuma pielikumu.
2. pants
Šis lēmums ir adresēts dalībvalstīm.
Briselē, 2007. gada 28. februārī

Labels: 3
18
15
6